# Fra ord til jord til kongens bord urbant landbruk i Slottsparken

***Slottsparken – et utstillingsvindu for urbant landbruk med kongens gartnerskole, en mangfoldig slottsplass, to store fat som tilbyr deg frukt og grønnsaker fra parken og ei verktøykasse for deg som vil i gang med dyrkning i et historisk anlegg.***

Som en del av forskningsprosjektet *Cultivating Public Spaces* ved Norges miljø- og biovitenskapelige universitet på Ås, fikk vi, planteviterne Tonje Bergh (Plantmania as) og Kari Mette Holm (Fylkesmannen i Vestfold og Telemark) og landskapsarkitektene Ingerid Heggelund (Larvik kommune) og Sigrid Stokke (Asplan Viak as) anledning til å studere Slottsparken nærmere og se på hvordan den kan utvikles videre.

**Bærekraft i Slottsparken**

Vi ble virkelig engasjerte over mulighetene som ligger i Slottsparken. vi så hvordan området kunne fortsette å være en park for kongehuset, en urban offentlig park og et kulturminne, og samtidig speile vår tid og være en park som følger opp FNs bærekraftsmål og viser en bærekraftig vei videre.

Urbant landbruk øker livskvaliteten i tette byer og bidrar til bærekraftig utvikling. Landbruk i byen kan styrke de tre hovedtemaene sosial -, økologisk- og økonomisk bærekraft, samt en rekke av FNs bærekraftmål. Viktige stikkord er inkludering, rekreasjon, folkehelse, byutvikling, klima, biologisk mangfold, matsikkerhet, formidling, innovasjon, næringsutvikling, restaurering og rekonstruksjon. Slottsparken kan bli en del av en større sentralpark hvor hageanlegg og parker i nabolaget inngår:, Slottsparken, Studenterlunden, Spikersuppa, Tullinløkka og hagene i Kristian IVs gate.

**Historien gir muligheter**

Historiske anlegg har store muligheter og ressurser. Herregårder, løkkeanlegg, lystgårder og stasjonsparker ligger ofte sentralt i byene og er derfor tilgjengelige for mange. Områdene kan ha juridiske begrensninger, men også muligheter. Stedets historie gir mulighet til å trekke fram elementer fra denne og gi de en funksjon og tolkning tilpasset dagens samfunn.

Forslaget vårt består av tre hovedgrep.

1. ***Kongens gartnerskole***

Slottsplassen og gartneriet utvikles videre til en åpen undervisningsplattform hvor nabolag, skoler og universitetet inviteres. Landskapsparken kan benyttes til opplæring i plantedyrking, vekstskifte, kompostering, biologisk mangfold og hagekunsthistorie. I Slottsparken kan dagens planter byttes ut med grønnsaker, både ettårige og flerårige. Aktuelle samarbeidsparter er gartneriet på Bygdøy kongsgård og Oslos kokker.

1. ***Slottsplassen, fra monotoni til mangfold***

Utforming av Slottsplassen har til stadighet skapt diskusjon og engasjement. Med utgangspunkt i en historisk hageplan for Slottsparken med symmetriske plantefelt og parterrer på Slottsplassen foreslås et mobilt, transformerbart grøntanlegg. Grøntanlegget bestårav nedfelte, rektangu­lære plantefelt som kan dekkes til og mobile plantekasser, som også kan settes sammen til ulike komposisjoner avhengig av hva Slottsplassen skal brukes til. I noen tilfeller som åpen festplass for alle anledninger med plantekasser som grønne barrikadeelementer og ledelinjer. Andre ganger som et historisk parterreanlegg med mulighet for å formidle hagehistorie og landskaps­kunst. Som en arena for mottakelser tilpasset alle anledninger, størrelse og format. Eller som en utendørs, grønn ballsal hvor det kan dekkes opp til fest – «til bords med Karl Johan».

1. ***Nyt og smak fra kongens fat***

En skulptur formet som et stort utendørs serveringsfat inspirert av den klassiske Porfyrurnen man finner i tilsvarende anlegg, plasseres i nordre og søndre inngang til parken. Gjennom sesongen presenteres det som dyrkes i Slottsparken og overskuddet deles ut til byens befolkning*.*

1. ***Verktøykasse***

Vi har også utarbeidet en verktøykasse med gode råd på veien fra idé til realisering av drømmer om urbant landbruk. Ved å la seg inspirere og gjennomføre hele eller deler av forslaget kan Slottsparken bli et aktivt sted som formidler, kunnskap om urbant landbruk, hagekunst styrker sin profil som *Det grønne slottet.*

***Følges forslaget, helt eller delvis, kan Slottsparken bli en enda mer åpen, inviterende og inkluderende park for alle.***

**Takk til veiledere og inspiratorer**

Som del av forskningsprosjektet *Cultivating Public Spaces, urban agriculture as a basis for human flourishing and sustainability transition in Norwegian cities,* arrangerte NMBU et etterutdanningskurs. Arbeidet vårt er en del av dette. Slottsparken er en av fire studieområder som var valgt ut på forhånd. Ansvarlige for studiet var, Deni Ruggeri, i professor i landskapsarkitektur ved NMBU og arkitekt Arild Eriksen, partner og daglig leder i Fragment as. Engasjerte fagfolk, landskaps­arkitektene Rainer Stange og Mette Eggen, Marianne Leisner ved gartneriet på Bygdøy kongsgård, Aina Aske ved Vestfoldmuseene og politiker i Oslo, Beate Folkestad Habhab har inspirert oss i arbeidet. Vi orienterte tidlig Slottet om prosjektarbeidet og sendte en kopi av rapporten da den forelå.

Kontakt:

Tonje Bergh, 913 18 401

Ingerid Heggelund, 982 31 646

Kari Mette Holm, 997 44 206

Sigrid Stokke, 458 87 515